2023 2 20
LT
Europos Sąjungos oficialusis leidinys
L 51/81
(15)
tačiau 2022 m. spalio mėn. bendrovė pranešė Komisijai, kad įprastinių dviračių surinkimas dar neprasidėjo, tariamai dėl dviračių dalių pasiūlos trūkumo.
Tačiau vietoj to „Sangal“ surinko elektrinius dviračius.
„Sangal“ taip pat teigė, kad ji pradės rinkti tradicinius dviračius iki šių metų (2022 m.);
(16)
Komisija pažymi, kad pagal atleidimo nuo muito reglamentą viena iš leidimo atleisti nuo muito suteikimo sąlygų yra ta, kad surinkėjai turi naudoti pagal atleidimą nuo muito įsigytas dviračių dalis įprastiniams dviračiams surinkti.
Be to, leidimas atleisti nuo muito taip pat gali būti taikomas hibridiniams surinkėjams (t. y. tiek įprastinių dviračių, tiek elektrinių dviračių surinkėjams).
Tačiau išskirtinai elektrinius dviračius surenkantys subjektai negali pasinaudoti leidimu atleisti nuo muito, suteiktu pagal atleidimo nuo muito reglamentą.
Šie subjektai turėtų veikti pagal ad hoc leidimą taikyti galutinio vartojimo procedūrą, suteiktą pagal Sąjungos muitų teisės aktus, jeigu jie atitinka šio leidimo taikymo sąlygas;
(17)
atsižvelgiant į tai, kas išdėstyta pirmiau, „Sangal“ negali būti laikoma hibridine surinkėja.
Komisija bendrovei suteikė pakankamai laiko iš naujo pradėti įprastinių dviračių surinkimą, tačiau ji to nepadarė.
Todėl prašymas pakeisti nuorodas, kaip nurodyta 8 ir 9 konstatuojamosiose dalyse, turėtų būti atmestas;
(18)
be to, „Sangal“ nebeatitinka leidimo atleisti nuo muito, suteikto pagal atleidimo nuo muito reglamentą, reikalavimų.
Todėl 8 konstatuojamojoje dalyje nurodytas „Sangal“ suteiktas leidimas atleisti nuo muito turėtų būti panaikintas.
Todėl 9 konstatuojamojoje dalyje nurodytas prašymas pakeisti pavadinimą atmetamas;
(19)
2022 m. gruodžio 9 d. „Sangal“ buvo pranešta apie pirmiau nurodytas išvadas, kuriomis remiantis ketinta pasiūlyti priimti Komisijos įgyvendinimo sprendimą, kuriuo atmetamas prašymas pakeisti nuorodas ir panaikinamas leidimas atleisti nuo muito;
(20)
po faktų atskleidimo 2022 m. gruodžio 19 d. „Sangal“ patvirtino, kad per pastaruosius ketverius metus įprastinių dviračių surinkimas nebuvo pradėtas.
Bendrovė rėmėsi išskirtinėmis aplinkybėmis rinkoje, pavyzdžiui, gerokai padidėjusia elektrinių dviračių paklausa, kai tuo pat metu labai padidėjo krovinių vežimo išlaidos, o dalių pristatymo laikotarpis buvo labai ilgas, o bendrovė vis dar buvo veiklos pradžios etape ir veikė nuostolingai;
(21)
tačiau Komisija pažymėjo, kad padidėjusi elektrinių dviračių paklausa atliekant šį vertinimą nėra aktuali.
Be to, „Sangal“ nepateikė jokių įrodymų dėl nurodytų išimtinių aplinkybių, pavyzdžiui, ilgo dalių pristatymo laikotarpio.
Priešingai, Komisija pažymėjo, kad, remiantis 14 straipsnio 6 dalyje nurodytos Europos duomenų bazės ataskaita, „Sangal“ įsigytų dviračių dalių kiekis per pastaruosius ketverius metus labai padidėjo, o 2022 m. net padvigubėjo;
(22)
be to, „Sangal“ teigė, kad ji rengiasi sudaryti pirkimo užsakymą su susijusia bendrove, o jei tai būtų patvirtinta, 2023 m. būtų surinkta apie 4 000 įprastinių dviračių.
Todėl „Sangal“ paprašė Komisijos suteikti papildomo laiko įrodyti, kad bendrovė gali būti laikoma hibridine surinkėja;
(23)
Komisija pažymėjo, kad, remiantis faktine „Sangal“ surinkimo veikla, bendrovė negali būti laikoma hibridine surinkėja.
Be to, tai, kad „Sangal“ derėsis dėl užsakymo ateityje gaminti įprastinius dviračius, neturi įtakos jos dabartinei veiklai, kuri yra šio nagrinėjimo dalykas.
Iš tiesų, jei būtų patvirtinta būsima įprastinių dviračių surinkimo veikla, bendrovės veiklos rezultatams tai darytų poveikį ateityje;
(24)
be to, Komisija pažymėjo, kad šiuo įgyvendinimo sprendimu nedraudžiama įmonei „Sangal“ ateityje pateikti naują prašymą suteikti leidimą atleisti nuo muito, laikantis atleidimo nuo muito reglamento 4 ir 5 straipsniuose nustatytų sąlygų;
(25)
atsižvelgiant į tai, kas išdėstyta pirmiau, patvirtinamos 18 konstatuojamojoje dalyje nurodyto prašymo nagrinėjimo išvados, o „Sangal“ prašymas atmetamas,